Lisbeth Bech-Nielsen (SF), 2023-12-21:
I Danmark var der sidste år 13.500 børn og unge anbragt uden for deres eget hjem.
Der var 107 såkaldt forebyggende foranstaltninger, altså hvor børn eller deres familier får hjælp fra det offentlige, fordi de er udsatte.
Over 47.000 børn lever i fattigdom.
Der er rigtig, rigtig mange børn og unge i det her land, som ikke er lige så heldige, som flertallet af børn og unge heldigvis er, og som mange af os herinde, der har børn og unge, sikkert er.
De ser ikke nødvendigvis frem til jul, fordi den er fyldt med afsavn og skuffelser og måske sygdom i familien, og måske er de anbragt uden for hjemmet.
Jeg synes simpelt hen ikke, det er i orden at tage 364 mio. kr., som kunne gøre en kæmpe forskel.
Flere af jer herinde, der er socialordførere, har jo netop anvist, hvor man kunne sætte i gang, selv om loven om »Børnene Først« ikke er igangsat endnu.
Man kunne netop tilføre nogle ekstra penge til socialrådgiveruddannelsen.
Man kunne sætte nogle ekstra midler af til støtte.
Alt det kunne man gøre.
Alle de forslag, som forskellige ordførere har nævnt – det er blevet nævnt af Radikales ordfører, af Enhedslistens ordfører og af Konservatives ordfører –
er blevet taget op igen og igen over for socialministeren.
Det kunne man have sat i gang.
Nu er der få dage til jul, og derfor bliver det svært at igangsætte nye initiativer, men det er heldigvis ikke for sent, for der er jo desværre et overlap mellem de mest udsatte børn og unge i det her land og dem, der også er ramt af fattigdom.
Derfor kunne regeringen bruge de her penge, der faktisk tilfældigvis er det samme beløb, som det midlertidige forhøjede børnetilskud har kostet, på at give en kæmpe håndsrækning til nogle af de mest udsatte børnefamilier i det her land.
Man kunne nå det.
Det er simpelt hen bare at trykke på en knap og sige: Vi trækker det her aktstykke tilbage.
Man kunne stå ved aftalen om dækningsafgiften, som man har lavet med andre partier, og indkalde dem og finde en finansiering.
Jeg er rigtig glad for, at der er flere af de partier, som også er med i aftalen om dækningsafgiften – det er bl.a. Radikale og Konservative – der siger: Det står vi selvfølgelig ved.
Det er i overensstemmelse med vores politik, men vi er aldrig blevet spurgt om, om vi vil lade udsatte børns penge gå til at betale for det her – aldrig!
Radikale har ikke engang opdaget det, fordi man ikke er blevet orienteret om det, og når man ikke sidder i Finansudvalget, får man ikke aktstykker.
Det synes jeg er vildt, altså at man ikke får at vide: I er med i to aftaler; den ene finansierer den anden, men I får det ikke at vide.
Det står jo tydeligt sort på hvidt.
Det kan man se, hvis man kigger på to aktstykker, aktstykke 68 og aktstykke 79.
Der kan man følge pengene.
Det ved jeg at mange af mine kolleger herinde i dag jo mener er en vigtig del af det at sidde i Folketinget.
Det er simpelt hen at følge pengene og se, hvad der går til hvad.
Det her er ikke teknik.
Det handler bl.a. om en politisk uenighed, men det handler jo først og fremmest om, at det her er rigtig mange penge, der kunne komme ud og gøre gavn for nogle af de allermest udsatte i vores samfund, nemlig udsatte børn og unge.
Jeg kan slet ikke have, at man så bruger dem på noget helt andet.
Som socialministeren jo har vist i aktstykke 98 og 99, kan man godt tage uforbrugte midler og bruge dem på noget andet, også på socialområdet.
Det har hun gjort.
Jeg tror ikke, hun har inddraget socialordførerne, men hun har vist, at det kan man godt.
Der er jo af gode grunde tit uforbrugte midler på et eller andet område, og der kunne man bruge dem på en anden måde.
Man kan trække aktstykket tilbage og så bruge de midler, der jo er fundet, på en håndsrækning til udsatte børnefamilier.
Tiden er ved at løbe ud.
Jeg vil bare sige, at jeg er rigtig glad for, at der er så mange partier i dag, der støtter op om det principielle her om, at der nemlig skal være ordentlighed omkring, hvordan vi bruger pengene i det her land, og at der skal være ordentlighed omkring de penge, der allerede er afsat til udsatte børn og unge.